Live (po lére)

On live, c' est on moncea d' foyes di papîs avou des scrijhaedjes dissu (ey eto des desséns, des fotos), et rloyeyes po k' ele tinénxhe eshonne. (C' est nén come les gazetes, et les rvuwes).

Les lives e walon sont metous so ene pådje tote seule. 

Sacwants lives e walon sont prezintés par ôre alfababetike cial.

 Mwaissès dnêyes 
Les lives sont fwaits pa onk u sacwants scrijheus(es), k' on lome eto oteurs (otorresse). I plèt esse eto å no d' on mineu ki rashonne les scrijhaedjes di sacwants oteurs. Pacô c' est on rcwereu ki replaide on live dedja sôrtou la lontins. C' est l' replaideu.

Les lives sont eplaidîs pa des eplaideus (editeus u publiyeus). I polèt-z esse replaidîs onk u sacwants côps, sorlon li dmande.

I sont-st imprimés pa èn imprimeu.

On live est rascovrou pa ene coviete, sovint avou do pus spès papî. Gn a padecô ene sorcoviete. Li coviete mostere li tite do live, et l' no do scrijheu; sovint eto l' eplaideu et l' anêye.

Li coviete do drî u cou-coviete est foirt consecante. Sovint, gn a la des racsegnes pus spesses so li scrijheu et dissu l' live.

Li prumire pådje avou l' papî normå riprind sovint les minmes sacwès kel coviete. C' est l' coviete divintrinne.

Å cou del coviete divintrinne, u vizon vizu, on-z a cobén les dnêyes so les abondroets, li depot lweyå, li limero ISBN.

Divant d' ataker l' live, gn a sovint èn adrovaedje pa ene rilomêye djin ki va préjhî u prezinter li scrijheu.

Gn è pout aveur eto ene adviertance ås lijheus, la kel sicrijheu vout advierti di sacwants ponts (sovint po-z espaitchî les criticaedjes).

Al fén, gn a sovint ene tåve, k' on lome eto "kitaeyaedje do live".

On pout aveur, al dierinne pådje, des racsegnes so l' imprimeu, li saetchaedje (nombe d' egzimplaires), l' anêye.

Li djoû k' on live rexhe, on fwait kécfeye on strimaedje. L' oteur, adon, va dicåçter s' live.

Les lives sont vindous dins les livreyes. Les vîs lives sont vindous pa des vîs-livrîs (boukinisses). Po fé li rclame des lives, gn a kécfeye des fôres ås lives.

 Lives especiås 
 lives di belès letes
 romans
 pitit roman
 ramexhnêye d' arimés
 schôtlêye di tecses
 fanzine
 biyografeyes et sovnances
 biyografeye
 otobiyografeye
 live di sovnances
 antolodjeyes
 lives avou des imådjes
 binde d' imådjes
 live d' imådjes
 live di tchansons
 lives po studyî
 live di scoles
 motîs 
 live di rcetes
 lives rilidjeus
 live di messe
 såmtî
 Live odio

Categoreye:Imprimreye
*